b'\n_START_ARTICLE_\nWesterlund 1-26\n_START_SECTION_\nOminaisuuksia\n_START_PARAGRAPH_\nW26 kuuluu Westerlund 1 -nimiseen t\xc3\xa4htijoukkoon, joka sijaitsee Alttarin t\xc3\xa4hdist\xc3\xb6n suunnalla noin 3\xc2\xa0500 parsekin eli 11\xc2\xa0400 valovuoden et\xc3\xa4isyydell\xc3\xa4 Aurinkokunnasta. Joukkoon kuuluvien t\xc3\xa4htien ominaisuudet tunnetaan verraten huonosti, sill\xc3\xa4 t\xc3\xa4htijoukkoon sis\xc3\xa4ltyy on runsaasti t\xc3\xa4htienv\xc3\xa4list\xc3\xa4 ainetta, joka aiheuttaa poikkeuksellisen voimakkaan ekstinktion._NEWLINE_T\xc3\xa4hden spektriluokka on M2...M6 ja luminositeettiluokka Ia. Pintal\xc3\xa4mp\xc3\xb6tila on noin 3000 K ja s\xc3\xa4de v\xc3\xa4hint\xc3\xa4\xc3\xa4n 1\xc2\xa0500 Auringon s\xc3\xa4dett\xc3\xa4. Joko W26 itse tai sen v\xc3\xa4lit\xc3\xb6n ymp\xc3\xa4rist\xc3\xb6 ovat voimakkaita infrapuna- ja radios\xc3\xa4teilyn l\xc3\xa4hteit\xc3\xa4. Erikoisena piirteen\xc3\xa4 t\xc3\xa4hden spektriss\xc3\xa4 on voimakasta vaihtelua titaanioksidin spektriviivojen voimakkuudessa, mik\xc3\xa4 osoittaa t\xc3\xa4hden j\xc3\xa4\xc3\xa4htyv\xc3\xa4n ajoittain voimakkaasti ja siten viittaa t\xc3\xa4hden olevan poissa hydrostaattisesta tasapainosta. T\xc3\xa4t\xc3\xa4 otaksumaa tukevat my\xc3\xb6s spektrin voimakkaat vedyn, typen ja rikin emissioviivat, jotka antavat viitett\xc3\xa4 t\xc3\xa4hden pintakerrosten sinkoutumisesta suurina m\xc3\xa4\xc3\xa4rin\xc3\xa4 ymp\xc3\xa4r\xc3\xb6iv\xc3\xa4\xc3\xa4n avaruuteen. Molemmat spektrin piirteet ovat poikkeuksellisia punaisille ylij\xc3\xa4ttil\xc3\xa4isille. W26:n n\xc3\xa4enn\xc3\xa4inen magnitudi K-kaistalla on +1,9 mik\xc3\xa4 ekstinktion ja bolometrisen korjauksen huomioiden vastaa bolometrista magnitudia \xe2\x88\x929,19. T\xc3\xa4m\xc3\xa4 vastaa noin 38\xc2\xa0000 Auringon kirkkautta ja tekee siit\xc3\xa4 yhden kirkkaimmista tunnetuista t\xc3\xa4hdist\xc3\xa4._NEWLINE_Syksyll\xc3\xa4 2013 Euroopan etel\xc3\xa4isen observatorion tutkijaryhm\xc3\xa4 ilmoitti, ett\xc3\xa4 t\xc3\xa4hden ymp\xc3\xa4rilt\xc3\xa4 on havaittu ionisoituneen vedyn pilvirakenteita, jotka ulottuvat 0,2 parsekin et\xc3\xa4isyydelle t\xc3\xa4hdest\xc3\xa4. T\xc3\xa4m\xc3\xa4kin piirre on varsin erikoinen, sill\xc3\xa4 W26 on aivan liian viile\xc3\xa4 saadakseen kaasun hehkumaan, eik\xc3\xa4 ionisaatiomekanismia tunneta.'